Document ID: 32015D0266

A BIZOTTSÁG (EU) 2015/266 VÉGREHAJTÁSI HATÁROZATA
(2015. február 16.)
a Man-sziget varroózismentességének elismeréséről és a 2013/503/EU végrehajtási határozat mellékletének módosításáról
(az értesítés a C(2015) 715. számú dokumentummal történt)
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre (1) és különösen annak 15. cikke (2) bekezdésére,
mivel:
(1)
A 92/65/EGK irányelv azon állatok, spermák, petesejtek és embriók Unión belüli kereskedelmét és Unióba történő behozatalát szabályozó állat-egészségügyi követelményeket határozza meg, amelyek nem tartoznak a szóban forgó irányelv F. mellékletében említett külön uniós jogszabályokban megállapított állat-egészségügyi követelmények hatálya alá.
(2)
A méhek varroózisa a korábbi „varroa atkakór” elnevezéssel szerepel a 92/65/EGK irányelv B. mellékletében. A világszerte bejelentetten előforduló betegséget a Varroa nemzetségbe tartozó ektoparazita atkák okozzák.
(3)
A 92/65/EGK irányelv 15. cikke előírja, hogy amennyiben egy tagállam véleménye szerint területe vagy területének egy része mentes az említett irányelv B. mellékletében felsorolt betegségek egyikétől, megfelelő dokumentációt kell benyújtania a Bizottsághoz, melynek alapján a Bizottság határozatot fogad el.
(4)
A varroózis a méhfiasítás mozgatásával és a fertőzött felnőtt méhek közvetlen érintkezésével terjed. Ez utóbbi csak a méhek röptávolságán belül lehetséges. Emiatt kizárólag azok a területek ismerhetők el betegségtől mentesnek, ahol a méhkaptárok és a méhfiasítás mozgatása ellenőrizhető, és amelyek földrajzilag eléggé elszigeteltek ahhoz, hogy kizárható legyen a kívülről érkező méhmigráció. Ezenfelül az illetékes hatóságoknak kiterjesztett felügyeleti eredmények révén bizonyítaniuk kell, hogy a régió valóban mentes a varroózistól, és hogy a minősítés megőrzése érdekében az élő méhek és a fiasítás behozatala szigorúan ellenőrzött.
(5)
A 2013/503/EU bizottsági végrehajtási határozat (2) elfogadásával a finnországi Åland-szigeteket varroózistól mentes területként ismerték el.
(6)
Az Egyesült Királyság felkérte a Bizottságot, hogy varroózismentes területként ismerje el a Man-szigetet.
(7)
Bár a Brit Korona függősége alatt álló, belső autonómiával rendelkező Man-sziget nem része az Uniónak, meghatározott, korlátozott kapcsolatban áll az Unióval. Ennek eredményeként a 706/73/EGK tanácsi rendelet (3) előírja, hogy a többek között az állattenyésztésre vonatkozó jogszabályok alkalmazásának tekintetében az Egyesült Királyság és a Man-sziget egyetlen tagállamnak tekintendő.
(8)
A varroózis a Man-szigeten kötelező bejelentés alá eső betegség, és az Egyesült Királyság szárazföldi területeiről tilos bármely életciklusban lévő méhet, használt kaptárt, méhkast vagy egyéb, méhek elhelyezésére alkalmazott tárolóeszközt szállítani a Man-szigetre. A sziget ráadásul az Ír-tengeren található, így határozottan kívül esik a méhek röptávolságán, és földrajzilag megfelelően el van választva a varroózissal potenciálisan megfertőzött területektől.
(9)
A 92/65/EGK irányelv 15. cikkének (1) bekezdése értelmében az Egyesült Királyság dokumentációt nyújtott be a Bizottsághoz, amely részletesen ismertette az évek során a Man-sziget méhállományára alkalmazott felügyeleti intézkedéseket, valamint e méhállomány varroózismentességének igazolására vonatkozó rendelkezéseket.
(10)
Az Egyesült Királyság által benyújtott dokumentumok értékelése nyomán a Bizottság arra a következtetésre jutott, hogy a Man-sziget az Egyesült Királyság varroózismentes területének tekinthető.
(11)
Ezért indokolt meghatározni a kiegészítő kereskedelmi biztosítékokat, figyelembe véve a Man-sziget jogába már bevezetett intézkedéseket.
(12)
A 2013/503/EU végrehajtási határozat mellékletét a fentieknek megfelelően módosítani kell.
(13)
Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A HATÁROZATOT:
1. cikk
A 2013/503/EU határozat mellékletének helyébe e határozat melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2015. február 16-án.

Labels: 3
18
6